นายกรัฐมนตรี ประชาสัมพันธ์การจำหน่ายกระเป๋าผ้าลดโลกร้อนลายภาพวาดฝีพระหัตถ์ และการจำหน่ายผลิตภัณฑ์ดอกมะลิวันแม่แห่งชาติ พร้อมเยี่ยมชมผลงานการพัฒนาวิทยาศาสตร์และนวัตกรรม
นายกรัฐมนตรี ประชาสัมพันธ์การจำหน่ายกระเป๋าผ้าลดโลกร้อนลายภาพวาดฝีพระหัตถ์ และการจำหน่ายผลิตภัณฑ์ดอกมะลิวันแม่แห่งชาติ พร้อมเยี่ยมชมผลงานการพัฒนาวิทยาศาสตร์และนวัตกรรม

ก่อนการประชุมคณะรัฐมนตรี และการประชุมคณะรักษาความสงบแห่งชาติ หรือ คสช. พลเอก ประยุทธ์ จันทร์โอชา นายกรัฐมนตรี เยี่ยมชมการประชาสัมพันธ์จำหน่ายกระเป๋าผ้าลดโลกร้อนลายภาพวาดฝีพระหัตถ์ จากร้านจิตอาสา 904 ที่สำนักงานปลัดสำนักนายกรัฐมนตรี ขณะที่เลขาธิการสภาสังคมสงเคราะห์แห่งประเทศไทย ในพระบรมราชูปถัมภ์ พร้อมดารานักแสดง ติดดอกมะลิให้นายกรัฐมนตรี เพื่อประชาสัมพันธ์การจำหน่ายผลิตภัณฑ์ดอกมะลิในโอกาสงานวันแม่แห่งชาติ ปี 2561  ที่โถงกลางตึกบัญชาการ 1 ทำเนียบรัฐบาล

จากนั้นนายกรัฐมนตรีเยี่ยมชมการจัดแสดงตัวอย่างนิทรรศการในงานมหกรรมวิทยาศาสตร์และเทคโนโลยีแห่งชาติ ประจำปี 2561  ซึ่งจัดขึ้นระหว่างวันที่ 9-13 สิงหาคม ที่โรงแรมเซ็นทารา แกรนด์ เอ็ทเซนทรัลเวิล์ด ซึ่งนายกรัฐมนตรี ได้ทดลองใช้โปรแกรมการเรียนการสอน ซี สเปซ ซึ่งเป็นซอฟท์แวร์ใช้ในการเรียนการสอนที่แสดงหน้าจอแบบสามมิติ สามารถให้ผู้เรียนได้ทดลองฝึกได้จริง เช่น การเรียนรู้เรื่องหัวใจของมนุษย์  พร้อมกันนี้ได้ดูตัวอย่างวิจัยจากหน่วยงานต่างๆ ซึ่งได้คิดค้นนวัตกรรมขึ้นมา เช่น เครื่องบำบัดน้ำเสียชุมชน ด้วยถังบำบัดน้ำเสียสำเร็จรูปแบบเติมอากาศ เพื่อนำน้ำกลับมาใช้ใหม่ ทั้งนี้นายกรัฐมนตรีได้สั่งการให้สำนักงานคณะกรรมการวิจัยแห่งชาติ วช.ไปสนับสนุนงบในการวิจัย ก่อนนำมาใช้ได้จริง พร้อมกันนี้ยังสั่งให้ไปดูเรื่องรถพยาบาลที่มีการผลิตขึ้นมาแล้ว แต่ยังติดปัญหาเรื่องน้ำหนัก ที่ไม่สามารถจดทะเบียนกับกรมขนส่งได้ จึงต้องไปแก้ปัญหาเหล่านี้เพื่อให้สามาถนำงานวิจัยมาใช้ประโยชน์ได้